Szám:24-8/2018/T

**Jegyzőkönyv**

**Készült**: A Térségfejlesztési Bizottság 2018. június 28-án, a Megyeháza Zrínyi Miklós termében tartott üléséről

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság az együttes ülést követően önállóan folytatja munkáját, melynek keretében két napirendi pontot tárgyal a korábbiakban elfogadott napirend szerint.

**Tájékoztató a Zala Megyei Katasztrófavédelmi Igazgatóság 2017. évi tevékenységéről**

**Fodor Márk:** Kérdezi, hogy van-e esetleg valakinek kérdése, észrevétele az előterjesztéshez, amelyet a közgyűlés ülésén fel kellene vetni az előterjesztőnek.

**Strázsai Zoltán**: Jelzi, hogy ő köszönetet fog mondani a közgyűlésen Katasztrófavédelmi Igazgatóság tevékenységéért.

*Mivel észrevétel és kérdés nem merül fel, a bizottság az alábbi határozatot hozza:*

**31/2018. (VI.28.) TB számú határozat:**

A Zala Megyei Közgyűlés Térségfejlesztési Bizottsága 7 igen szavazattal egyhangúlag elfogadta a Zala Megyei Katasztrófavédelmi Igazgatóság 2017. évi tevékenységéről szóló tájékoztatót és javasolta közgyűlés elé terjesztését.

**Tájékoztató a Magyar Közút Nonprofit Zrt. Zala Megyei Igazgatósága működéséről és a megyei közutak állapotáról**

**Fodor Márk:** Köszönti az ülésen megjelent Imre Béla osztályvezető urat, aki Mórocz József igazgató úr távollétében képviseli a Magyar Közút Nonprofit Zrt. Zala Megyei Igazgatóságát és felkéri egy általános összefoglaló tájékoztatóra, kiemelve a problémákat, kihívásokat és prioritásokat.

**Imre Béla**: Elmondja, hogy az előterjesztés széleskörű információt szolgáltat az általuk végzett tevékenységekről, amelyet most összefoglal néhány mondatban. Társaságuk 2005. október 1. óta működik ebben a formában budapesti központtal és megyei igazgatóságokkal. A Zala Megyei Igazgatósághoz 4 megyei utakat felügyelő mérnökség és 2 autópálya mérnökség tartozik. Tevékenységüket meghatározott jogi keretek között végzik, melyek közül kiemeli az országos közutak kezelésének szabályozásáról szóló 6/1998. KHVM rendeletet.

Az összesen 32 000 km-es országos úthálózatból 1661 km közút és két autópálya szakasz tartozik hozzájuk a felhajtókkal együtt. Jelentős változás, hogy 2018. március végétől a kerékpárutak egy része is hozzájuk került (57 km) üzemeltetésre, de tulajdonilag továbbra is az önkormányzatokhoz tartoznak. Az igazgatóság 323 fős létszámmal működik, melyből 224 fő fizikai dolgozó és 99 fő szellemi állományú dolgozó. Az útüzemeltetéshez szükséges géppark megújítása folyamatos cserével valósul meg a társaságnál.

Forrásaikat tekintve az állam részéről önköltségi elszámolással, 5 éves megállapodás alapján határozták meg az éves finanszírozás mértékét. Ennek keretében Zala megyében 1,78 milliárd forintot fordíthatnak a közutak, 756 milliót az autópályák és 44 millió forintot a kerékpárutak üzemeltetésére. Költségeiket illetően meghatározó, hogy éppen milyen kemény a tél. Idén például a tervezett költségek 1.5-szörösét kellett felhasználniuk ebben az időszakban, így kevesebb forrás jut a nyári időszakra. Jelentős költségelemet jelentenek a kár elhárítások.

Az útállapotokat az előterjesztésben részletesen ismertették, a zalai utak állapota az országos átlaghoz illeszkedik, az 5-ös skálán 4-es szintűnek minősíthető. Az itteni domborzati viszonyok egyedi feladatokat hoznak számukra (pl. iszap elöntések, stb.), s jelenleg is egyeztetéseket folytatnak ezek megelőzése érdekében. Megállapítható, hogy a legrosszabb állapotban a bekötőutak vannak, amelyeket évtizedekkel ezelőtt nem a mai forgalmi terheléshez építettek. Igyekeznek elhárítani a kátyúsodást, hogy megelőzzék a veszélyhelyzetek kialakulását, de az igazi megoldás az lenne, ha ütemesen tudnák felújítani ezeket az utakat. Ehhez nyújt segítséget a mostani 100 milliárd forintos program és a TOP program is. Számos javaslatot készítettek már a felújításokra vonatkozóan. A mérnökségenként maximum 2000-2500 tonnányi burkolati anyag fér el, ami viszont kevés.

A fejlesztések kapcsán elmondja, hogy elindult már az M76-os út építése, ugyanakkor évek óta függőben van az M9-es út építése. A következő évek fejlesztései (pl. a zalaegerszegi tesztpálya) jelentősen megváltoztatják az ő tevékenységeiket, hiszen új kihívások, más technológiai elemek jelennek meg. Az M76-os út megvalósulását követően a Zala Megyei Igazgatóság bővülni fog egy mérnökséggel.

**Fodor Márk**: Van-e valakinek kérdése az elhangzottakkal kapcsolatban?

*Mivel további kérdés nem merül fel, a bizottság az alábbi határozatot hozza:*

**32/2018. (VI.28.) TB számú határozat:**

A Zala Megyei Közgyűlés Térségfejlesztési Bizottsága 7 igen szavazattal egyhangúlag elfogadta a Magyar Közút Nonprofit Zrt. Zala Megyei Igazgatósága működéséről és a megyei közutak állapotáról szóló tájékoztatót és javasolta közgyűlés elé terjesztését.

**Fodor Márk**: Megköszöni a részvételt és az ülést lezárja.

k.m.f

Fodor Márk Nagy Kálmán Térségfejlesztési Bizottság elnöke Térségfejlesztési Bizottság tagja